Viste babymagen på nyttårsfesten
Paret venter sitt første barn i slutten av mars – bare dager etter verdenscupfinalen i Planica. – Spennende og litt skummelt, sier Ina Bergmann. Hun ler godt i sin svarte tettsittende kjole. Magen har fått størrelse XXL allerede. – Mange sier at livet blir snudd på hodet. Jeg synes det allerede. Det er tungt å bevege seg, men heldigvis er tiden med kvalme forbi, sier Ina Bergmann. Det var torsdag kveld at Alexander Stöckl slapp nyheten i VG om at han og «Frau Ina» venter barn. Samboerparet kommer begge fra Østerrike. Men de har bodd i Norge siden Stöckl tok over som hoppernes sjeftrener etter Mika Kojonkoski. Ifølge Ina og Alexander har de fått vite barnets kjønn på ultralydundersøkelse. Men foreløpig ønsker de å holde det privat. Navnet har de imidlertid vurdert. Det blir trolig et som passer både i Norge og Østerrike. Hopplandslagets fest sammen med gjester fra hoppfamilien og NRK på Mercure Hotel i Partenkirchen er blitt en flott tradisjon. Middag med bobler i glasset – og taler – etterfulgt av fyrverkeri for å markere overgangen til et nytt år. I år var det debutantene Joachim Hauer og Halvor Egner Granerud sin tur. Sistnevnte burde ha fortellerkunsten i blodet ettersom han er oldebarn av den legendariske forfatteren Thorbjørn Egner. Hoppukelaget og støtteapparatet hygget seg i stilige omgivelser. Flere av dem hadde samboere og kjærester til bords på Nyttårsaften.
Kledd i festantrekk viste Ina Bergmann (34) babymage. Samboer og landslagstrener Alexander Stöckl (42) holdt godt omkring hennes på hoppernes nyttårsfest.